༄༅། །དམངས་ཐབ་པ་རྣམས་ཀྱིས་བྱ་བ་བྱེད་ཚུལ་གྱི་རྣམ་གཞག་བཞུགས་སོ།། དམངས་ཐབ་པ་རྣམས་ནས་ངེས་དགོས། རྒྱལ་བའི་བཀའ་ལས། འཚོ་བའི་ཟས་ལ་ཀུན་ཀྱང་འདུ། །ཞེས་གསུངས་པ་ལྟར་ངེད་རང་གིས་མཚོན་ལྟོ་ཟན་ཐ་མའི་བར་ལ་བཟའ་བཅའི་རྣམ་གཞག་མི་ཕོངས་ཞིང་ཚིམ་ཙམ་ཞིག་གི་དོ་དམ་ཐབ་ཁ་ལེ་ཚན་གསུམ་སོ་སོ་ནས། ལས་བྱ་རྒྱུའི་ཐོ་རེ་ཡོད་དོན་བཞིན་འདིར་ཡང་། ལྟོ་ཟན་བྱིངས་ལ་ཇ་ཐུག་སྐྱོགས་འགྱེད་རྒྱག་དགོས་རྣམས་རིམ་པར་བཀོད་ན། ལྷ་བྲིས་པ། ཤིང་བཟོ་བ། གནས་བཟོ་བ། རྡོ་བཟོ་བ། ཚོས་ཁང་བ། བལ་དཔོན། དཔོན་མ། བལ་ཁང་པ་བྱིངས། རྟེན་བཞེངས་ཆེན་མོ་སོགས་བྱུང་སྐབས། ཟངས་གད། གཟི་རྒྱག བསོད་སྙོམས་པའི་རིགས། བཞེས་ཀོང་སོགས་གཟིགས་འབུལ་བའི་རིགས། ཞལ་བརྒྱུགས་པ་སོགས་དམིགས་བསལ་དགོས་གྲས་ཨ་ཙ་ར་བཅས་ལ་འགྲོ་དགོས་ལ་བར་ཐབ་ནས་མ་འཐུས་པ་བྱིངས་ལྟོ་ཟན་ལྟོ་ཐོབ་ཡན་ལ་མི་རེར་ཉིན་ལྟར་སྐྱོགས་ཚད་བཞི་རེ་དང་དེ་ཕྱིན་ཕོགས་པར་སྐྱོགས་དོ་རེ། སྲོད་ཐུག་བསྐོར་དགོས་ལ་གཟིམ་ཆུང་བསྐོར་དཔོན། ཁང་དཔོན། ཆིབས་དཔོན། རྩ་གཉེར། མི་དཔོན་བཞི། གནས་བཟོ་བ། ཤིང་བཟོ་བ། ལྷ་བྲིས་པ། པར་དཔོན། དགུ་གཞུང་ཚོང་པ་རྣམས་ལ་སྐྱོགས་རེ་སྐོར་རྩིས་པ་ཡིན་ཀྱང་། བྱང་དུ་སེང་གེ་སྒོ་ཡན་དང་། ལྷོར་རྒྱལ་སྒོ་ཡན་དུ་ཟླ་འདྲིལ་བྱུང་ན་མ་གཏོགས་གཞན་བསྐོར་ཚོད་མེད། ལྟོ་ཟན་ཁ་ཐོག་ཀྱི་ཇ། ཚོགས་ཆུང་སོགས་ཤ་ཚོད་དགོས་རྣམས་རང་འཇགས་འབྲས་སིལ་དང་། བྲོ་མ་མར་བཞུའི་རིགས་མང་དུས་བར་ཤོད་ཀྱི་ཐབ་གཉིས་ཀ་དང་། ཉུང་དུས་བར་ཐབ་ནས་འགན་བླངས་བྱེད་རྒྱུ་དང་། ཕུར་སྒྲུབ་མདོས་ཆེན་སྐབས་ཀྱི་ཐུག་པ་རུང་ཁང་ནས་མ་སོང་བའི་འཕྲོས་སྐྱོགས་ཐོབ་གང་ཡོད་ལ་སྐྱོགས་རེ་གཏོང་རྒྱུར་མདོར་ན་གཡོས་འདུ་ཚང་མ་དངོས་པོས་གང་ཐོན་ལ་ལག་ལེན་དང་གཏོང་ཚོད་འགད་གཙང་ཡོང་བ་དང་། དངོས་པོ་སྐུངས་བསུབས་དང་མ་སྙོམས་པའི་གླེང་བརྗོད་སྣ་ཚོགས་བྱས་པ་སོགས་མི་འཐད་པའི་རིགས་ཤར་ཚེ་རྗེས་གནོན་ཚ་འདེད་ཡོང་བས། དེ་བཞིན་དུ་མ་སོང་བ་དང་། ཆུ་མེ་ཤིང་གཉིས་ད་ལྟ་བཞིན་བྱེད་རྒྱུ་ཡིན་པས་སྤངས་བླངས་འཛོལ་མེད་གལ་ཆེ། གོང་གསལ་གྱི་ཇ་མར་ཚ་འབྲས་ཚང་མ། ཐོག་མར་གཏན་འབེབས་ཡང་དག་བགྱིས་པའི་ཐོག དངོས་ཆས་མ་ཉུང་མ་མང་པ་དཀྲིགས་སྦྱར་ཡོང་བའི་ཐོབ་གཞི་འདེགས་ཤོར་བྱེད།། །།